Londondagi aeroport Temzada topilgan bomba sababli yopildi

Londonning yirikligi bo‘yicha 5-raqamli aeroporti “London-Siti” Temza daryosida Ikkinchi jahon urushi vaqtida portlamay qolgan bomba topilgani sababli xavfsizlik nuqtai nazaridan vaqtinchalik yopildi. Bu haqda aeroportda ma'lum qilindi. 
“Qirol Georg V nomidagi dokda bomba topilgandan keyin London politsiyasi xavfsizlik nuqtai nazaridan 214 metrlik xavfsizlik hududini tashkil etdi. Natijada “London-Siti” aeroporti ham yopildi”, deb aytilgan aeroport bergan xabarda.
Aeroport ma'muriyati 12 fevralda parvoz qiluvchi yo‘lovchilarga batafsil ma'lumot uchun aviakompaniyalarga murojaat qilishni tavsiya qilgan.
Skotland-Yardda bomba 11 fevralda mahalliy vaqt bilan soat 05.06da topilgani va shundan keyin voqea joyiga mutaxassislar chiqqani ma'lum qilingan. Kechki soat 22.00da hududni o‘rab olish va aeroportni yopishga qaror qilingan.